ทองคำปิดร่วง 7.2 ดอลล์
สัญญาทองคำตลาดนิวยอร์กปิดร่วงลง หลังมูดีส์ลดเครดิตประเทศยูโรโซน
15 ก.พ. 2555

สัญญาทองคำตลาดนิวยอร์กปิดร่วงลง หลังมูดีส์ลดเครดิตประเทศยูโรโซน
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 7.2 ดอลลาร์ หรือ 0.4% ปิดที่ 1,717.7 ดอลลาร์/ออนซ์ หลังจากเคลื่อนตัวในช่วง 1727.1 - 1717.7 ดอลลาร์
สัญญาทองคำร่วงลงติดต่อกัน 3 วันทำการ เนื่องจากการแข็งค่าของสกุลเงินดอลลาร์ส่งผลให้นักลงทุนชะลอการซื้อขาย โดยในการซื้อขายที่ตลาดปริวรรตเงินตรานิวยอร์กเมื่อคืนนี้ ดอลลาร์สหรัฐแข็งค่าขึ้นเมื่อเทียบกับสกุลเงินยูโร หลังจากมูดีส์ อินเวสเตอร์ส เซอร์วิสประกาศลดแนวโน้มความน่าเชื่อถือของอังกฤษ ฝรั่งเศส และออสเตรีย ลงสู่ระดับ "เชิงลบ" จากเดิม "มีเสถียรภาพ" ซึ่งหมายความว่าอันดับความน่าเชื่อถือ AAA ของ 3 ประเทศนี้อาจจะถูกปรับลดลงในอนาคตข้างหน้า 
ขณะเดียวกัน มูดีส์ได้ปรับลดอันดับความน่าเชื่อถือของอิตาลีลงมาอยู่ที่ A3 จาก A2 ขณะที่อันดับความน่าเชื่อถือของสเปนถูกปรับลดลงมาอยู่ที่ A3 จาก A1 และโปรตุเกสถูกปรับลดลงมาอยู่ที่ Ba3 จาก Ba2 พร้อมกับปรับลดอันดับเครดิตของมอลต้า สโลเวเนีย และสโลวาเกีย ลงมา 1 ขั้น
นอกจากนี้ สัญญาทองคำยังร่วงลงหลังจากกระทรวงพาณิชย์สหรัฐรายงานว่า ยอดค้าปลีกเดือนม.ค.ขยับขี้นเพียง 0.4% ซึ่งเพิ่มขึ้นน้อยกว่าที่นักวิเคราะห์คาดการณ์ไว้ เนื่องจากผู้บริโภคลดการใช้จ่าย